text: Finhval set i fjorden
  14 juli 2015 kl. 06.54
  Der svømmer en stor hval rundt i Aabenraa Fjord lige nu.
  Hvalen er set mandag eftermiddag omkring 17-tiden. En af vores seere, Carsten Feddersen fra Visby ved Tønder, var tilfældigvis på fjorden, da hvalen dukkede op til overfladen.
  Han var hurtig med mobilen og fangede det store pattedyr på video.
  - På et tidspunkt dykkede den op blot fem meter fra vores lille båd, og vi var alle enige om, at den må være over 10 meter lang. Det var noget af en fantastisk oplevelse, fortæller Carsten Feddersen til TV SYD.
  Der blev observeret en finhval længere nordpå ved Årøsund for nogle dage siden. Om det er den samme, er uvist. Men Carl Kinze fra www.hvaler.dk fortæller, at hvis en finhval forvilder sig ind i de danske farvande, er Aabenraa Fjord et oplagt sted for den at søge hen.
  - Der er set finhvaler i fjorden flere gange. Da Aabenraa Fjord er meget dyb, vil hvalerne naturligt søge derhen, siger han til TV SYD.
  Video: Se de to videoer klippet sammen til én. (Varighed: 0:17 min.)
  